Poy Gum Lee

Si Poy Gum Lee (; 1900–1968) sarong Tsino-Amerikano arkitekto. Si Lee midbid sa saiyang mga Art Deco na mga edipisyo pero may lahid nin impluwensya kan Tsinong arkitektura o "Chinese Deco", sa Shanghai asin man sa Chinatown, Manhattan, New York City.

 Kaamayi nin buhay asin edukasyon 
Kan Enero 14, 1900, si Lee namundag sa 13 Mott Street sa Chinatown, Manhattan, New York City. An mga magurang ni Lee iyo sinda Lee Yick Dep asin Ng Lan Yin (apod man, Ng She); si Lee iyo an pinakamatua asin ta siya may 14 mga tugang. Siya nagdakula sa 32 Mott Street sa itaas kan tindahan nin pamilya ninda sa Chinatown sa New York City.

Kan 1920, si Lee nagkamit nin degree sa Arkitektura sa Pratt Institute. Si Lee nagkua pang dagdag na pagklase sa arkitektura sa Massachusetts Institute of Technology (MIT) kan 1921 dangan sa Columbia University kan 1922.

 Karera 
Durante kan Primerong Gerang Pankinaban, siya nagserbi sa Hokbo nin Estados Unidos. Kan 1923, si Lee asin saiyang pamilya naghubo' sa Tsina kun saen siya pigtrabaho magkapirang proyekto sa arkitektura  asin ini nag'ani nin paghanga' saiya. Siya nagtrabaho nin 25ng taon sa Tsina komo arkitekto. Pigkontrata kan Young Men’s Christian Association’s China Building Bureau, siya pigtrabaho an 11 edipisyo para sa YMCA asin YWCA sa Tsina asin man sa Sun Yat-sen Mausoleum (1926-1929) saka sa Sun Yat-sen Memorial Hall (1929-1931).

Durante kan Ikaduwang Gerang Pankinaban, si Lee asin saiyang pamilya nag'estar sa parte kan French Concession sa Shanghai, Tsina, kun saen an saiyang harong pig'embargo kan mga Hapon. Pakatapos kan gera, siya asin saiyang pamilya naglipat sa siyudad nin Nweba York, Estados Unidos.

Si Lee nagtrabahno primeramente sa Chinatown, Manhattan pagbalik na niya sa Estados Unidos asin ta siya nakitrabaho sa New York City Housing Authority. An iba sa mga proyekto niya pakagera iyo an  Chinese Consolidated Benevolent Association na edipisyo sa siyudad nin Nweba York (1959), On Leong Tong Merchant’s Association na edipisyo (1948–1950), Kimlau War Memorial sa Kimlau Square (1962), and Pagoda Theatre (1963).

 Buhay personal 
Kan 1926, si Lee inagom si Pansy Choye sa Shanghai, Tsina. Igwa sinda nin tolong aking babae.

Kan Marso 24, 1968, si Lee nagadan sa Bakersfield, California sa edad na 68. Si Lee ilinubong sa Greenlawn Cemetery sa Bakersfield, California.

Hilnga man
Liu Jipiao
Robert Fan

Toltolan

Kategorya:Mga Tsinong arkitekto
Kategorya:Mga 1900 na kamundagan
Kategorya:Mga 1968 na kagadanan
Kategorya:Mga Art Deco na arkitekto
Kategorya:Mga taga Chinatown, Manhattan
Kategorya:Mga natapos sa Pratt Institute
Kategorya:Mga ameria nong arkitekto na may dugong Tsino
Kategorya:Mga Tsinong mga paradesenyo